**ESBORRANY DE L’ACTA DE LA SESSIÓ EXTRAORDINÀRIA DEL PLE DE L’AJUNTAMENT DE ALBAGÉS**

**Identificació de la sessió**

NÚM SESSIÓ : 02/2017

**SESSIÓ EXTRAORDINÀRIA**

DIA : 3 de maig de 2017

HORA : 15:30 h

LLOC: Sala de Plens de l'Ajuntament de L’Albagés

**ASSISTENTS A LA SESSIÓ:**

Miquel Àngel Llimós Ruiz (Activem)

Víctor Masip Romero (Activem)

Ramon Maria Llimós Montagut (Activem)

Mariona Seró Masip (Activem)

Maite Melero Gasol (ERC-AM)

Albert Donés Antequera (ERC-AM)

Josep Ramon Cuadrat i Rey (PDCat)

Actua com a secretària: Anna Sentís Freixinet.

A l’Albagés, 3 de maig de 2017, reunit el Ple de l’Ajuntament, prèvia convocatòria, i sota la presidència del Sr. Miquel Àngel Llimós Ruiz, una vegada comprovada l’assistència del nombre suficient de membres per a la vàlida realització de la sessió, es passa a resoldre el següent:

**ORDRE DEL DIA**

1.- Aprovació, si escau, la modificació de crèdit número 4/2016.

2.- Aprovació, si escau, del Plec de condicions de la Contractació de les Piscines per l’anualitat de 2017.

3.- Aprovació, si escau, el Text Refós del POUM, seguint les Prescripcions de la Direcció General d’Infraestructures de Mobilitat de la Generalitat de Catalunya i del Servei de Carreteres de la Diputació de Lleida.

1. **Aprovació, si escau, de la modificació de crèdit número 4/2016.**

**ANTECEDENTS**

1. Pel Decret de l’Alcaldia de data 24 d’abril de 2017 s’inicia l’expedient per a l’aprovació de la modificació de crèdit mitjançant suplement de crèdit.

2. El Regidor d’Hisenda, en data 24 d’abril de 2017, ha proposat les partides i els imports que s’han de modificar.

3. El secretari i l'interventor han emès informes favorables.

**FONAMENTS DE DRET**

1. La normativa jurídica està recollida fonamentalment a l’article 177 del Reial decret legislatiu 2/2004, de 5 de març, pel qual s’aprova el Text refós de la Llei reguladora de les hisendes locals i als articles 34 a 38 del RD 500/1990.

2. Segons la normativa d’hisendes locals i el RD 500/90, quan s'hagi de realitzar alguna despesa que no pugui demorar-se fins a l'exercici següent i en el pressupost de la corporació no hi hagi crèdit, o sigui insuficient o no ampliable, el president ha d'ordenar la incoació de l'expedient de concessió de crèdit extraordinari o de suplement de crèdit.

El finançament es pot realitzar a càrrec del romanent líquid de tresoreria, amb nous o majors ingressos recaptats sobre els totals previstos en el pressupost corrent i mitjançant anul·lacions o baixes de crèdits de despeses d'altres partides no compromeses del pressupost vigent, les dotacions de les quals s'estimin reduïbles sense pertorbació del respectiu servei.

3. Segons l’article 22.2.e i 47 de la Llei 7/1985, de 2 de abril, reguladora de las bases del règim local, l’aprovació de la modificació del pressupost es competència del Ple de l’Ajuntament per majoria simple.

4. Cal tenir en compte l’article 165.1 del TRLRHL, amb relació a l’article 3 i 11 de la Llei Orgànica 2/2012, de 27 d’abril, d’estabilitat pressupostària i sostenibilitat financera (LOEPSF) en quant a què l’elaboració, aprovació i execució dels pressupostos i totes les actuacions que afectin a les despeses i ingressos de les Administracions Públiques i resta d’entitats que formen el sector públic, es sotmetrà al principi d’estabilitat pressupostària.

Per això, es proposa al Ple d’aquest Ajuntament;

1. Aprovar l’expedient de suplement de crèdit número 4/2017, per import de 10.700,00€, que cal finançar mitjançant anul·lacions o baixes dels crèdits de partides de despeses, del pressupost vigent de la corporació, d’acord amb el següent detall:

**Despeses que cal finançar:**

1/ Suplements de crèdit:

|  |  |  |  |  |
| --- | --- | --- | --- | --- |
| Partida | Nom | Consignació inicial | Proposta d’increment | Consignació definitiva |
| 161.221.000 | Llum bombes d’aigua | 4.000,00 € | 4.150,00€ |  8.150,00 €  |
| 161.221.01 | Consum d’aigua i despeses subministrament. | 44.600,00€ | 1.450,00€ |  46.050,00€ |
| 161.225.01 | ACA cànonsanejament | 15.000,00€ | 1.100,00€ |  16.100,00€ |
| 165.221.00 | DespesesLlum pública | 8.000,00€ | 4.000,00€ |  12.000,00€  |

 **TOTAL SUPLEMENTS DE CRÈDIT: 10.700,00€.**

1/ Anul·lacions o baixes dels crèdits de partides de despeses:

|  |  |  |  |  |
| --- | --- | --- | --- | --- |
| Partida | Nom | Consignació inicial | Proposta a la baixa | Consignació definitiva |
| 920.22706 | Estudis, treballs tècnics i d’asses. | 15.000,00€ | -10.700,00€ | 4.300,00 € |
| **Total finançament :**  |  **10.700,00 €** |

1. Exposar al públic aquest expedient, durant el termini reglamentari de quinze dies hàbils, mitjançant un edicte al tauler d’anuncis i al *Butlletí Oficial de la Província*. Si no es presenten reclamacions, l’acord serà ferm. En cas contrari, el Ple disposarà del termini d’un mes, comptat des de la finalització del període d’exposició pública, per resoldre-les.

El Ple aprova per unanimitat dels membres assistents que representen la majoria absoluta del nombre legal.

**2.- Aprovació, si escau, del Plec de condicions de la contractació de les Piscines per l’anualitat de l’any 2017.**

Ates la necessitat per la contractació de la gestió de les instal·lacions i del servei de bar de les piscines municipals de l’Albagés per la temporada 2017, es proposa al Ple, l’aprovació del Plec de condicions que han de regir el contracte d’arrendament per a l’explotació del servei, d’acord amb el següent detall;

## CONDICIONS QUE REGIRAN LA CONTRACTACIÓ DE LA GESTIÓ DE LES INSTAL·LACIONS I DEL SERVEI DE BAR DE LES PISCINES MUNICIPALS, TEMPORADA 2017

1. **Objecte**

És l’objecte del contracte l’explotació i gestió de les instal·lacions i bar de les piscines municipals del municipi de l’Albagés.

1. **Procediment i forma d’adjudicació del servei**

El contracte d’arrendament per a l’explotació del servei serà adjudicat directament, es regirà per aquest plec de condicions i, supletòriament, per la Llei 7/1985, Decret legislatiu 2/2003 (Text refós de la LMRLC), **Real Decret Legislatiu 3/2011, de 14 de novembre, pel que s’aprova el text refós de la Llei de Contractes del Sector Públic** i Decret 179/1995 (ROAS).

1. **Naturalesa jurídica**

El contracte que es formalitzi serà d’arrendament de les instal·lacions públiques, d’acord amb l’art. 275 i ss. del Reglament d’obres, activitats i serveis dels ens locals (ROAS).

1. **Duració del contracte**

El contracte entrarà en vigor el 23 de juny de 2017 i finalitzarà el dia 3 de setembre de 2017, ambdós inclosos. No obstant, en funció de quina sigui la meteorologia, i sempre previ acord entre ambdues parts, es podrà perllongar o escurçar la temporada. Així mateix, en el cas d’existir un acord entre ambdues parts es podrà obrir abans el servei de bar.

**5.- Condicions específiques**

5.1.- Els adjudicataris disposaran del servei de bar en exclusiva en tot el recinte de les piscines municipals. Els preus de les consumicions i demés articles de venda no podran superar ni ser sensiblement inferiors als que s’hagin fixat en altres establiments similars del poble.

En el supòsit d’utilitzar el bar de les piscines per servir menjars, caldrà fer-ho en les degudes condicions i sense perjudicar els serveis i les condicions de bany. A tal fi s’ha de respectar els espais i horaris que fixi l’ Ajuntament.

5.2.- En el supòsit de que l’adjudicatari requereixi del lloguer de taulers i cadires de l’Ajuntament haurà de sotmetre’s a les condicions i preus que han estat establerts a tal efecte, llevat que es tracti d’algun acte organitzat pel mateix Ajuntament o una Associació del Municipi.

5.3.- L’horari de bar començarà a partir de les 10:00 hores del matí, i finalitzarà a les 12 de la nit els dies feiners (excepte en els dies de pluja o mal temps, en que es podrà tancar prèvia comunicació a l’ Ajuntament).

Les vigílies i dies de festa podrà allargar-se fins a les 2:30 hores. Hi haurà la possibilitat de perllongar l’horari de tancament per un període de trenta minuts la nit del divendres a la matinada del dissabte , la nit del dissabte a la matinada del diumenge i la nit de la vigília dels festius a la matinada dels festius

En tot els casos, i durant les hores de la migdiada i a partir de les 11 de la nit s’haurà de mantenir a nivell baix el volum dels aparells de música i de televisió.

L’horari de bany s’estableix de les 12:00 hores a les 14:00 hores del matí i de les 15:30 hores a les 20:30 de la tarda (Cursets a banda).

L’adjudicatari ha de tenir cura, sota la seva responsabilitat, de tancar diàriament amb clau les portes d’accés a les piscines un cop tancat el servei de bar.

5.4.- Els adjudicataris hauran de realitzar, diàriament:

1. Neteja dues vegades al dia de les brosses sobre la làmina d’aigua de les piscines.
2. Neteja general del recinte de les piscines.
3. Recollida de paper, fulles i neteja de papereres.
4. Neteja dues vegades al dia dels serveis i de les dutxes.
5. Treure cada dia les bosses d’escombreries al carrer abans de la seva recollida.
6. Aplicar en el recinte productes repel·lents dels insectes (mosques, mosquits, abelles, etc).
7. Neteja i conservació del mobiliari.
8. Manteniment de les flors i jardineres del recinte interior i de la jardinera dels rosers de davant dels vestuaris

Els materials de neteja de totes les instal·lacions aniran a càrrec de l’arrendatari.

5.5.- Aniran a càrrec de l’ Ajuntament les despeses que a continuació es detallen:

* Les despeses extraordinàries de reparacions.
* La despesa elèctrica. No obstant, si aquesta augmentés per l’ excessiu consum dels aparells de l’arrendatari, la diferència serà al seu compte en base al consum mitjà experimentat amb anterioritat.
* El manteniment de la línia telefònica però no el consum del telèfon que l’arrendatari tingui durant la temporada.
* La contractació de la pòlissa d’assegurança, amb primes al seu càrrec, de la Responsabilitat Civil.

Així mateix, els serveis municipals seran els encarregats del servei de socorrisme.

En el cas que es tingui coneixement que alguna persona es banya sense abonament o entrada, se l’ expulsarà automàticament del recinte i es comunicarà tal decisió a l´ Ajuntament.

5.6.- L’ adjudicatari cobrarà les entrades, amb els preus fixats per l’ Ajuntament, i farà les liquidacions un cop cada quinze dies. Posteriorment, l’ajuntament abonarà el 30% del recaptat a l´ arrendatari.

5.7.- L’adjudicatari conservarà les instal·lacions, construccions i material en perfectes condicions d’higiene i neteja fins a l’acabament del contracte, moment en què hauran de ser lliurades a l’ajuntament en perfecte estat.

5.8.- L’adjudicatari està obligat a col·laborar amb l’ Ajuntament amb totes les activitats que organitzi al recinte de les piscines municipals.

Així mateix, té l' obligació de donar un servei el més correcte i amable possible, tal com garantir el personal adequat en funció de les circumstàncies.

En el supòsit que l' adjudicatari realitzi actes lúdics o culturals, s’estarà en tot allò establert per la legislació vigent, demanant autorització prèvia a l’ Ajuntament.

5.9.- El dissabte de la Festa Major d’estiu, l’adjudicatari haurà de tancar el servei de bar a la 1:00 h de la nit.

**6.-** **Cànon que abonarà l’arrendatari a l’ Ajuntament**

El preu de la licitació serà de 0,00 euros. No obstant, el preu a l’alça serà un element a tenir en compte en l’adjudicació.

S’estableix una garantia de 200 euros que serà retornada un cop finalitzi el contracte.

**7.- Capacitat per a contractar**

Estan capacitats per a contractar les persones físiques –majors d’edat- i jurídiques que tinguin plena capacitat d’obrar i que no estiguin incloses en cap de les circumstàncies que enumera l’art. 60 del **Real Decret Legislatiu 3/2011, de 14 de novembre, pel que s’aprova el text refós de la Llei de Contractes del Sector Públic.**

L' arrendatari haurà d’estar donar d’alta a la Seguretat Social al règim necessari per a la prestació d’aquest servei, així com satisfer l’ I.A.E.

Així mateix, serà requisit estar al corrent del pagament dels tributs i taxes municipals

**8.- Criteris per a l’adjudicació del contracte**

Per a la valoració de les ofertes i la determinació de quina és la econòmicament més avantatjosa es tindran en compte els següents criteris:

* Experiència professional acreditativa en la prestació del mateix servei o semblant: fins a 1 punt
* Disponibilitat de personal laboral: màxim 2 punts
* Proposta d’activitats que es realitzaran durant l’estiu: 4 punts
* Preu econòmic ofertat: 3 punts

**9.- Presentació d’ofertes: lloc i termini**

Cada licitador només podrà presentar una proposició. Les ofertes es presentaran a l’ Ajuntament de l’Albagés, en horari d’atenció al públic, com a màxim fins al dia 2 de juny de 2017 a les 15:00 hores.

**10.- Qualificació de la documentació i adjudicació directa**

Finalitzat el termini de presentació de proposicions, l’òrgan de contractació efectuarà la qualificació de la documentació general presentada pels licitadors. La sessió no serà pública.

Si l’òrgan de contractació observa defectes formals en la documentació presentada, podrà concedir, *si així* ho estima convenient, un termini no superior a 3 dies per a esmenar-los.

Si la documentació contingués defectes substancials o deficiències materials no esmenables, serà rebutjada la proposició.

L’òrgan de contractació adjudicarà el contracte de manera directa, notificant-ho posteriorment a tots els candidats, així com a l’adjudicatari del contracte a qui se li comunicarà també el dia per a la signatura del mateix, que tindrà lloc a les dependències municipals.

**11.- Formalització del contracte**

L’ Ajuntament i l’adjudicatari formalitzaran contracte d’arrendament en document administratiu en el termini màxim de 10 dies hàbils posteriors a la data de la recepció de la notificació de l’adjudicació definitiva, constituint aquest document un títol suficient per a accedir a qualsevol registre públic.

Per això, es proposa al Ple d’aquest Ajuntament;

1. Aprovació de les Condicions que regiran la contractació de la gestió de les instal·lacions i del servei de bar de les piscines municipals, temporada 2017.

El Ple aprova per unanimitat dels membres assistents que representen la majoria absoluta del nombre legal.

**3.- Aprovació, si escau, del Text Refós del POUM, seguint les Prescripcions de la Direcció General d’Infraestructures de Mobilitat de la Generalitat de Catalunya i del Servei de Carreteres de la Diputació de Lleida.**

Ates els informes rebuts d’una banda, pel Servei de Carreteres de la Diputació de Lleida de data 24 d’octubre de 2016 i, per l’altra, per la Direcció General d’Infraestructures de Mobilitat de data 17 de febrer de 2017, s’han esmenat amb un nou Text Refós del POUM de l’Albagés de data 20 de febrer de 2017 redactat per l’arquitecte Lluis Guash Fort, es proposa al Ple, l’aprovació del Text Refós del POUM, seguint les Prescripcions de la Direcció General d’Infraestructures de Mobilitat de la Generalitat de Catalunya i del Servei de Carreteres de la Diputació de Lleida.

El Sr. President-Alcalde cedeix la paraula al Regidor d’Urganisme, el Sr. Llimós Montagut, el qual, explica les esmenes que s’han modificat.

Les esmenes de les quals son les que es detallen a continuació:

1. Accés al poble per la Carretera LV-7011 i ordenació del PAU-8.
2. Ajustos del creixement (PAU 2, PAU5 i PAU 6)
3. Càlcul del sostre edificable i densitat
4. Estudi de Viabilitat econòmica dels polígons SUNC
5. Esmenes als documents
6. Mantenir el redactat de l’article 47 i eliminar el grafisme “AC” (color púrpura) de l’afectació del carrer Soleràs inclosa al plànol d’Ordenació del Poble.

També informa que el Serveis de Carreteres de la Diputació de Lleida ha informat favorablement i que es va fer una reunió prèviament als veïns afectats pel PAU-4.

Per això, es proposa al Ple d’aquest Ajuntament;

1. Aprovació del nou Text Refós del POUM de l’Albagés.

Es vota favorablement a l’aprovació del nou Text Refós del POUM per tots els membres del Ple, excepte del Sr. Josep Ramon Quadrat Rey, ja que manifesta que no està d’acord amb que la Carretera del Soleràs quedi partida en dos.

S’aprova per 6 vots a favor i 1 en contra.

I sense que existeixi cap més assumpte a tractar, L’Alcalde-President aixeca la sessió a les 16:20 hores, de la qual, com a secretària, estenc aquesta acta.

L’Albagés, 3 de maig de 2017

La Secretària, L’Alcalde,

Anna Sentís Freixinet Miquel Àngel Llimós Ruiz